钦定古今图书集成/明伦汇编/宫闱典/第110卷 > 臧焘
## 钦定古今图书集成/明伦汇编/宫闱典/第110卷 > 臧焘

按《宋书》本传，焘字德仁，东莞莒人，武敬皇后兄也。少
好学，善《三礼》，贫约自立，操行为乡里所称。晋孝武帝
太元中，卫将军谢安始立国学，徐、兖二州刺史谢元
举焘为助教。孝武帝追崇庶祖母宣太后，议者或谓
宜配食中宗。焘议曰：“《阳秋》之义，母以子贵，故仲子成
风，咸称夫人。《经》云：‘考仲子之宫’。若配食惠庙，则宫无
缘别筑。前汉孝文、孝昭太后，并系子为号，祭于寝园，
不配于高祖、孝武之庙。后汉和帝之母曰恭怀皇后，
安帝祖母曰恭愍皇后，虽不系子为号，亦祭于陵寝，
不配章、安二帝。”此则二汉虽有太皇太后之异，至于
并不配食，义同《阳秋》。唯光武追废吕后，故以薄后配
高祖庙。又卫后既废，霍光追尊李夫“人为皇后，配孝
武庙。此非母以子贵之例，直以高、武二庙无配故耳夫汉立寝于陵，自是晋制，所异谓宜远准《阳秋》考宫
之义，近摹二汉不配之典。尊号既正，则罔极之情申；
别建寝庙，则严祢之义显。系子为称，兼明母贵之所
由。一举而允三义，固哲王之高致也。”议者从之。顷之
去官，以母老家贫，与弟熹俱弃人事，躬耕自业，约己
养亲者十馀载。父母丧亡，居丧六年，以毁瘠著称。服
阕，除临沂令。义旗建，为太学博士，参右将军何无忌
军事，随府转镇南将军。高祖镇京口，与焘书曰：“顷学
尚废弛，后进颓业，衡门之内，清风辍响。良由戎车屡
警，礼乐中息，浮夫近志，情与事染，岂可不敷崇坟籍，
敦厉”风尚，此境人士，子侄如林，明发搜访，想闻令轨。
然荆玉含宝，要俟开茔，幽兰怀馨，事资扇发。独习寡
悟，义著《周典》，令经师不远，而赴业无闻，非唯志学者
鲜，或是劝诱未至耶？想复弘之。参高祖中军军事，入
补尚书度支郎，改掌祠部，袭封高陵侯。时太庙䲭尾
灾，焘谓著作郎徐广曰：“昔孔子在齐，闻鲁庙灾，曰：‘必
桓、僖也。今征西、京兆四府君宜在毁落，而犹列庙飨，
此其征乎’？”乃上议曰：“臣闻国之大事，在祀与戎。将营
宫室，宗庙为首。古先哲王莫不致肃恭之诚心，尽崇
严乎祖考，然后能流淳化于四海，通幽感于神明。固
宜详废兴于古典，循情礼以求中者也。《礼》，天子七庙，
三昭三穆，与太祖而七。自”考庙以至祖考五庙，皆月
祭之。远庙为祧，有二祧，享尝乃止。去祧为坛，去坛为
𫮃，有祷然后祭之。此宗庙之次，亲疏之序也。郑元以
为祧者文王、武王之庙。王肃以为五世、六世之祖。寻
去祧之言，则祧非文、武之庙矣。周之祖宗，何云去祧
为坛乎？明远庙为祧者，无服之祖也。又远庙则有享
尝之礼，去祧则有坛𫮃之殊，明世远者，其义弥疏也。
若祧是文武之庙，宜同月祭于太祖。虽推后稷以配
天，由功德之所始，非尊崇之义，每有差降也。又礼有
以多贵者，故《传》称“德厚者流光，德薄者流卑。”又云“自
上以下，降杀以两，礼也。”此则尊卑等级之典，上下殊
异之文，而云天子诸侯俱祭五庙，何哉？又王祭嫡殇，
下及来孙，而上祀之礼，不过高祖。推隆恩于下流，替
诚敬于尊属，亦非圣人制礼之意也。是以泰始建庙，
从王氏议。以《礼》，父为士，子为天子，诸侯祭以天子诸
侯，其尸服以士服，故上及征西，以备六世之数。宣皇
虽为太祖，尚在子孙之位，至于敬祭之日，未申东向
之礼，所谓“子虽齐圣，不先父食”者矣。今京兆以上既
迁，太祖始得居正。议者以昭穆未足，欲屈太祖于卑
坐。臣以为非礼典之旨，所与太祖而七。自是昭穆既
足，太祖在六世之外，非谓须满七庙，乃得居太祖也。
议者又以四府君神主，宜永同于殷祫。臣又以为不
然。传所谓“毁庙之主，陈乎太祖”，谓太祖以下，先君之
主也。故《白虎通》云：“禘祫祭迁庙者，以其继君之体，持
其统而不绝也。”岂如四府君在太祖之前，非继统之
主，无灵命之瑞，非王业之基。昔以世近而及今，则情
礼已远，而当长享殷祫，永虚太祖之位。求之礼籍，未
见其可。昔永和之初，大议斯礼。于时虞喜、范宣并以
渊儒硕学，咸谓四府君神主无缘永存于百世，或欲
瘗之两阶，或欲藏之石室，或欲为之改筑，虽所秉小
异，而大归是同。若宣皇既居群庙之上，而四主禘祫
不已，则大晋殷祭，长无太祖之位矣。夫理贵有中，不
必过厚，礼与世迁，岂可顺而不断。故臣子之情虽笃，
而灵厉之谥弥彰；追远之怀虽切，而迁毁之礼为用。
岂不有心于加厚，顾礼制不可逾尔。“石室则藏于庙
北，改筑则未知所处。虞主所以依神，神移则有瘗埋
之礼，四主若享祀宜废，亦神之所不依也。准傍事例，
宜同虞主之瘗埋。然经典难详，群言纷错，非臣卑浅
所能折中。”时学者多从焘议，竟未施行。迁通直郎。高
祖镇军车骑中军，太尉谘议参军。高祖北伐关、洛，大
司马琅邪王同行。除“大司马从事中郎，总留府事。”义
熙十四年，除侍中。元熙元年，以脚疾去职。高祖受命，
征拜太常，虽外戚贵显，而弥自冲约，茅屋蔬餐，不改
其旧，所得奉禄，与亲戚共之。永初三年致仕，拜光禄
大夫，加金章紫绶。其年卒，时年七十。少帝追赠左光
禄大夫，加散骑常侍。长子邃护军司马、宜都太守。少
子绰太子中舍人，新安太守。邃长子谌之，尚书都官
郎，乌程令。谌之弟凝之，学涉有当世才具，与司空徐
湛之为异常之交。年少时，与北地傅僧祐俱以通家
子，始为太祖所引见。时上与何尚之论铸钱事，凝之
便千其语，上因回与论之。僧祐引凝之衣令止，凝之
大言谓僧祐曰：“明主难再遇，便应正尽所怀。”上与往
复十馀反，凝之词韵诠序，兼有理证，上甚赏焉。历随
王诞后军记室录事，欲以为青州，其事不果。迁尚书
右丞，以徐谌之党，为元凶所杀。子夤，尚书主客郎，徐
羡之征西功曹，为攸之尽节，事在《攸之传》。凝之弟潭
之，亦有美誉，太宗世，历尚书吏部郎，御史中丞。后废
帝元徽中，为左民尚书，卒官。潭之弟澄之，太子左积
弩将军。元嘉二十七年，领军于盱眙，为北魏所破，见
杀，追赠通直郎。绰子焕，顺帝昇明中，为武昌太守。沈攸之攻郢城，焕弃郡赴之。攸之败，伏诛。傅僧祐祖父
弘仁，高祖外弟也。以中表历显官，征卤将军，南谯太
守，太常卿。子卲，员外散骑侍郎。妻，焘女也。生僧祐，有
吏才，再为山阴令，甚有能名，末世令长莫及。亦以徐
谌之党，为元凶所杀。